Index - Sport - Kenderesi Tamás kirobbanó erőben
Rendkívül eredményes nappal zárták a magyar versenyzők a Mare Nostrum elnevezésű nemzetközi úszóverseny-sorozat harmadik, utolsó állomását vasárnap - számolt be az MTI.
Férfi 200 méter pillangón a sztárparádéban kettős magyar sikert ünnepelhetett a közönség: Kenderesi Tamás közel másfél másodperccel (1:54.98 perc) előzte meg a szám világbajnoki címvédőjét, Cseh Lászlót (1:56.39). Cseh 100 pillangón is második lett.
Kenderesi még ennél is többet adott a 2012-es olimpiai bajnoknak, a dél-afrikai Chad le Clos-nak (1:56.64).
Hosszú Katinka 400 méter vegyesen a szám világrekordereként és olimpiai bajnokaként magabiztosan nyert (4:37.73), míg 200 méter pillangón negyedikként csapott célba (2:09.36), a bronzérmet szerzett Szilágyi Liliána (2:09.21) mögött. Hosszú szombaton 200 vegyesen is nyert.
A junior Európa-bajnok Késely Ajna azután, hogy szombaton 800 méteren győzött a franciaországi viadalon, ezúttal 400 méter gyorson sem talált legyőzőre (4:06.42).
Telegdy Ádám ezúttal - tőle kissé szokatlanul - 200 méter vegyesen állt rajthoz, ugyanakkor remek versenyzéssel ezüstérmet szerzett (2:01.00), míg Cseh László a pillangósprintben is felállt a rajtkőre, és 23.75-tel harmadikként csapott célba.